
A bakonybéli apátság 1086. évi oklevele mint helynévtörténeti forrás

A hazai névtörténeti és nyelvtörténeti kutatások kiemelt figyelemben elsősorban azoknak az okleveleknek az anyagát részesítik, amelyek hitelessége kapcsán nem merül fel kétség. Az 1086-os bakonybéli oklevél több szempontú elemzésével azt igyekszem igazolni, hogy a kétes hitelű oklevelek – kellő óvatosság és sajátos módszertani elvek alkalmazása mellett – megbízható forrásanyagot biztosíthatnak a nyelvtörténet és a névtörténet számára, ami különösen nagy jelentőséggel bírhat a magyarországi írásbeliség forrásszegény korai évszázadaiban.
Dolgozatomban – egy rövid, az oklevelezési gyakorlatra vonatkozó tudománytörténeti áttekintést követően – két fő szempontot mérlegelve mutatom be az általam választott interpolált (azaz utólagos betoldásokkal meghamisított) oklevél sajátosságait. Elsőként arra vagyok figyelemmel, hogy az oklevél latin nyelvű alapszövegébe milyen eljárásokkal illesztik be a szkriptorok a magyar nyelvi helyneveket. E vizsgálat során arra is igyekszem felhívni a figyelmet, hogy milyen eltérések jelentkeznek ebben a tekintetben az oklevél eredeti szövegrészlete és a másodlagosan betoldott részek megoldásai között.
Munkám másik fontos fejezetét az oklevél helyneveinek névrendszertani vizsgálata adja. Ennek során azt mutatom be, hogy a helynévi szórványok milyen szerkezeti és történeti jellemzőkkel bírnak, milyen eltérések figyelhetők meg ebből az aspektusból a természeti nevek és a településnevek között, és – összevetve az itt tapasztaltakat a szintén 11. századi Tihanyi alapítólevél helyneveinek rendszertani jellemzőivel – milyen következtetéseket vonhatunk le mindebből az Árpád-kori helynévadásunkra vonatkozóan.



